Il-Kummissjoni Ewropea llum ippubblikat rapport dwar l-implimentazzjoni tad-Dikjarazzjoni Konġunta tal-25 ta' Lulju 2018 maqbula mill-Presidenti Juncker u Trump. F'konformità mal-impenn tal-Kummissjoni favur it-trasparenza, ir-rapport jipprovdi ħarsa ġenerali dettaljata dwar is-sitwazzjoni attwali tat-taħditiet sa issa. Id-dokument intbagħat illum lill-Parlament Ewropew u lill-Istati Membri. Id-Dikjarazzjoni Konġunta nediet fażi ġdida fir-relazzjonijiet kummerċjali bejn l-UE u l-Istati Uniti, li tevita eskalazzjoni tat-tensjonijiet kummerċjali u tistabbilixxi aġenda kummerċjali transatlantika pożittiva. L-UE u l-Istati Uniti qablu li jistabbilixxu Grupp ta' Ħidma Eżekuttiv sabiex dan il-programm ta' ħidma jitmexxa ‘l quddiem. Min-naħa tal-UE, il-Grupp ta' Ħidma Eżekuttiv huwa mmexxi minn Cecilia Malmström, il-Kummissarju tal-UE għall-Kummerċ, u fuq in-naħa tal-Istati Uniti t-taħditiet jitmexxew mir-Rappreżentant tal-Kummerċ tal-Istati Uniti Robert Lighthizer. Il-Kummissarju tal-UE għall-Kummerċ Cecilia Malmström qalet: “Id-diskussjonijiet kummerċjali u n-negozjati li fihom l-UE hija involuta għandhom ikunu trasparenti u inklużivi u t-taħditiet li għaddejjin mal-Istati Uniti mhumiex eċċezzjoni. Wara l-pubblikazzjoni tal-abbozz tal-proposti tal-Kummissjoni għal mandati ta' negozjati, illum qed nagħmlu dan ir-rapport dettaljat disponibbli. Kulħadd jista' jkun jaf x'qed niddiskutu u fuq kollox, dak li mhux qed niddiskutu. Pereżempju, mhux qed nipproponu xi negozjati mal-Istati Uniti biex innaqqsu jew neliminaw it-tariffi fuq il-prodotti agrikoli. Hija l-intenzjoni soda tiegħi li niżgura l-ogħla livell ta' trasparenza matul dan il-proċess.” Il-Kummissarju Malmström u l-Ambaxxatur Lighthizer nedew it-taħditiet fi Brussell fl-10 ta' Settembru 2018 u ħadu sehem f'aktar laqgħat fi New York fil-25 ta' Settembru u f'Washington fl-14 ta' Novembru u fit-8 u fl-10 ta' Jannar 2019. Minn dak iż-żmien 'l hawn, saru wkoll għadd ta' laqgħat ta' livell tekniku. Permezz tal-ittra u l-Istqarrija Konġunta f'moħħha, l-UE pproponiet għadd ta' azzjonijiet kemm fuq perjodu ta' żmien qasir, kif ukoll fuq perjodu ta' żmien medju biex tmexxi l-ħidma ‘l quddiem. Il-punt prinċipali tat-taħditiet fl-ewwel ftit xhur kien li jiġi analizzat kif jista' jsir progress fuq kwistjonijiet regolatorji. Min-naħa tal-UE, sar progress ukoll biex tiġi ffaċilitata l-importazzjoni tal-fażola tas-sojja tal-Istati Uniti. L-importazzjonijiet tal-fażola tas-sojja tal-Istati Uniti mill-Unjoni Ewropea żdiedu b'114 % matul is-sena tas-suq attwali (minn Lulju sa tmiem Jannar 2019), meta mqabbel mal-istess perjodu fis-sena ta' qabel. B'sehem ta' 77 % tal-importazzjonijiet tal-fażola tas-sojja tal-UE, l-Istati Uniti issa hija l-fornitur ewlieni tal-Ewropa u l-Kummissjoni għadha kif ikkonkludiet li l-fażola tas-sojja tal-Istati Uniti tissodisfa r-rekwiżiti tekniċi li għandhom jintużaw fil-bijofjuwils fl-UE, deċiżjoni li se tkompli tespandi l-opportunitajiet tagħha fis-suq fl-Ewropa. Għall-implimentazzjoni ta' xi elementi tad-Dikjarazzjoni Konġunta, il-Kummissjoni teħtieġ mandati ta' negozjati speċifiċi awtorizzati mill-Kunsill. Għan-negozjati dwar it-tariffi industrijali u dwar kif għandu jiġi ffaċilitat il-proċess li permezz tiegħu l-kumpaniji ttestjaw il-prodotti tagħhom (valutazzjoni tal-konformità), fit-18 ta' Jannar 2019 il-Kummissjoni ressqet abbozzi ta' mandati lill-Istati Membri tal-UE. Id-Dikjarazzjoni Konġunta tagħmilha ċara wkoll li dawn it-taħditiet huma bbażati fuq il-kundizzjoni li l-Istati Uniti ma timponi l-ebda tariffi ġodda jew taxxi fuq l-esportazzjonijiet tal-UE, inkluż fuq il-karozzi u l-partijiet tal-karozzi. Il-Kummissjoni hija wkoll ċara li l-konklużjoni tan-negozjati dwar l-eliminazzjoni tat-tariffi industrijali tiddependi fuq it-tneħħija tal-Istati Uniti tal-miżuri attwali tagħhom fuq l-azzar u l-aluminju tal-UE, li ilhom fis-seħħ minn Ġunju 2018. Il-passi li jmiss Fis-7 ta' Frar il-Kummissarju Malmström se tieħu sehem f'laqgħa tal-Grupp ta' Esperti dwar il-Ftehimiet Kummerċjali tal-UE li se jkollu inkluż fl-aġenda r-relazzjonijiet bejn l-UE u l-Istati Uniti. Dan il-grupp twaqqaf fl-2017 bħala forum ġdid għall-organizzazzjonijiet tas-soċjetà ċivili biex jagħti pariri dwar il-politika kummerċjali tal-Kummissjoni. Għal Aktar Informazzjoni Rapport Interim dwar il-ħidma tal-Grupp ta' Ħidma Eżekuttiv Dikjarazzjoni konġunta Taħditiet Kummerċjali bejn l-UE u l-Istati Uniti: Il-Kummissjoni Ewropea tippreżenta abbozz ta' mandati ta' negozjati